ଭକ୍ତଙ୍କ ଅପେକ୍ଷାରେ ଭଗବାନ - Reporters Today\nଭକ୍ତଙ୍କ ଅପେକ୍ଷାରେ ଭଗବାନ\nBy Report On Sep 9, 2020\nଭୁବନେଶ୍ୱରଃ ଦୀର୍ଘଦିନର ଲକ୍ ଡାଉନ,ସଟ୍ ଡାଉନ୍ ପରେ ଜୀବନଜୀବିକା ସ୍ୱଭାବିକ ହେବାରେ ଲାଗିଛି । ଧିରେ ଧିରେ ଦୋକାନ ବଜାର ଖୋଲିବା ସହ ଲୋକେ କର୍ମକ୍ଷେତ୍ରକୁ ଅଗ୍ରସର ହେଲେଣି । ପୁନଃସ୍ଥିତିକୁ ଫେରିବା ପାଇଁ ଧନୀ,ଗରିବ ସମସ୍ତେ ତତ୍ପର ହୋଇଛନ୍ତି । କରୋନା କଟକଣା ଭିତରେ ଲୋକଙ୍କ ଜୀବନଜୀବିକାରେ ଉନ୍ନତି ଆଣିବା ନେଇ ସରକାର ବିଭିନ୍ନ ପଦକ୍ଷେପ ନେଉଛନ୍ତ ।\nତେବେ ଅନ୍ୟପଟେ ଧର୍ମାନୁଷ୍ଠାନମାନଙ୍କରେ ପୂର୍ବଭଳି କରୋନା କଟକଣା ଲାଗିରହିଛି । ଯାହାର ପ୍ରଭାବ ସିଧାସଳଖ ଭାବରେ ଧର୍ମାନୁଷ୍ଠାନମାନଙ୍କ ଉପରେ ନିର୍ଭରକରି ଚଳୁଥିବା ପରିବାରଙ୍କ ଉପରେ ପଡୁଛି । ମନ୍ଦିର,ମସଜିଦ୍,ଚର୍ଚ୍ଚ ଭଳି ଧର୍ମାନୁଷ୍ଠାନ ହିଁ ତାଙ୍କ ପାଇଁ ପରିବାର ପ୍ରତିପୋଷଣର ଏକମାତ୍ର ବାଟ ଥିଲା । କିଏ ପୁଝାରୀ ଭାବରେ ତ ଆଉ କିଏ ମୌଲାନା ଭାବରେ ପୁଣି ଅନ୍ୟ କେହି ପାଷ୍ଟର ଭାବରେ ନିଜର କାର୍ଯ୍ୟ ସମ୍ପାଦନ କରୁଥିଲେ । ହେଲେ କରୋନା ଆଜିର ଦିନରେ ସେମାନଙ୍କ ଦୁଃଖ ବଢାଇ ଦେଇଛି । ଧର୍ମାନୁଷ୍ଠାନ ସହିତ ଜଡିତ ଥିବା ସିକ୍ୟୁରିଟି, ସୁଇପରଠାରୁ ଆରମ୍ଭ କରି ପୂଜା ଦୋକାନୀ ମଧ୍ୟ ବିଶେଷ ଭାବରେ କ୍ଷତିଗ୍ରସ୍ତ ହୋଇଛନ୍ତି । ଭକ୍ତମାନଙ୍କ ଦାନରେ ପେଟପୋଷୁଥିବା ଭିକାରୀମାନଙ୍କ ଅବସ୍ଥା ଆହୁରୀ ଦୟନୀୟ ହୋଇପଡିଛି ।\nକରୋନା ମହାମରୀ ଯୋଗୁଁ ଭକ୍ତ ତଥା ଶ୍ରଦ୍ଧାଳୁଙ୍କୁ ଧର୍ମାନୁଷ୍ଠାନ ଯିବା ନେଇ ବାରଣ ରହିଛି । ଶହ ଶହ ସଂଖ୍ୟାରେ ଧର୍ମାନୁଷ୍ଠାନମାନଙ୍କରେ ଶ୍ରଦ୍ଧାଳୁଙ୍କ ଭିଡ ଲାଗିରହିଥାଏ ହେଲେ ଏବେ ସବୁ ଖାଁଖାଁ ହୋଇପଡିଛି । ଅଳ୍ପ ସଂଖ୍ୟକ ପୁଝାରୀଙ୍କୁ ନେଇ ମନ୍ଦିର ନୀତିକାନ୍ତି ଚାଲିଥିବା ବେଳେ ସତେ ଯେମିତି ଭକ୍ତ ବିନା ଭଗବାନ ଅଧୁରା ଲାଗୁଛି । ଧର୍ମାନୁଷ୍ଠାନ ଉପରେ ନିର୍ଭର କରି ଚଳୁଥିବା ଉଠାଦୋକାନୀ, ଛୋଟ ବ୍ୟବସାୟୀଙ୍କ ବି ସମାନ ଅବସ୍ଥା ଲାଗି ରହିଛି ।\nଏବେ ସମସ୍ତଙ୍କ ମନରେ ଗୋଟିଏ ପ୍ରଶ୍ନ,ମନ୍ଦିର ଖୋଲିବ ବେକେ? ଆଉ କେତେଦିନ ଅପେକ୍ଷା କରିବେ ଶ୍ରଦ୍ଧାଳୁ? ଧର୍ମାନୁଷ୍ଠାନରେ କଟକଣା ହଟିବ ନା ନାହିଁ? ଇତିମଧ୍ୟରେ ୫ ମାସ ବିତିଗଲାଣି,ଭକ୍ତ ନିଜର ଆରଧ୍ୟ ଦେବତାକୁ ଦେଖିବାକୁ ବିକଳରେ ଚାହିଁ ବସିଛନ୍ତି । ଦୋକାନ ବଜାର,ସପିଂ ମଲ କରୋନା କଟକଣା ଭିତରେ ଖୋଲୁଥିବା ବେଳେ ଧର୍ମାନୁଷ୍ଠାନକୁ ଏଥିବରୁ କାହିଁକି ବାଦ୍ ଦିଆଯାଇଛି ବୋଲି ଶ୍ରଦ୍ଧାଳୁ ପ୍ରଶ୍ନ କରୁଛନ୍ତି ।
